P6_TA(2007)0212

Κάνοντας τη γνώση πράξη: στρατηγική καινοτομίας ευρείας βάσης για την ΕΕ

Ψήφισμα του Ευρωπαϊκού Κοινοβουλίου της 24ης Μαΐου 2007"Κάνοντας τη γνώση πράξη: Στρατηγική καινοτομίας ευρείας βάσης για την Ευρώπη" (2006/2274(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής με τίτλο "Κάνοντας τη γνώση πράξη: Μια στρατηγική καινοτομίας ευρείας βάσης για την ΕΕ" (COM(2006)0502),

- έχοντας υπόψη την ανακοίνωση της Επιτροπής με τίτλο "Επενδύοντας στην έρευνα: το πρόγραμμα δράσης για την Ευρώπη" (COM(2003)0226),

- έχοντας υπόψη την ανακοίνωση της Επιτροπής σχετικά με την εφαρμογή του κοινοτικού προγράμματος της Λισαβόνας με τίτλο "Περισσότερη έρευνα και καινοτομία — Επενδύσεις για την ανάπτυξη και την απασχόληση — Μια κοινή προσέγγιση" (COM(2005)0488), καθώς και τα συνοδευτικά έγγραφα εργασίας των υπηρεσιών της Επιτροπής (SEC(2005)1253 και SEC(2005)1289),

- έχοντας υπόψη την έκθεση σχετικά με την έρευνα και ανάπτυξη και την καινοτομία, την οποία εκπόνησε στις 20 Ιανουαρίου 2006 η ανεξάρτητη ομάδα εμπειρογνωμόνων που συγκροτήθηκε στο πλαίσιο της συνόδου κορυφής στο Hampton Court στις 27 Οκτωβρίου 2005, με τίτλο "Creating an innovative Europe (δημιουργία μιας καινοτόμου Ευρώπης)" (η λεγόμενη "έκθεση Aho"),

- έχοντας υπόψη τα συμπεράσματα του Ευρωπαϊκού Συμβουλίου της Λισαβόνας στις 23 και 24 Μαρτίου 2000, στην οποία αποφασίστηκε να καταστεί η Ένωση η πλέον ανταγωνιστική και δυναμική οικονομία στον πλανήτη, στηριγμένη στη γνώση, καθώς και τα συμπεράσματα της προεδρίας των Ευρωπαϊκών Συμβουλίων των Βρυξελλών στις 22 και 23 Μαρτίου 2005 και στις 23 και 24 Μαρτίου 2006,

- έχοντας υπόψη τα συμπεράσματα της 2769ης συνόδου του Συμβουλίου Ανταγωνιστικότητας της 4ης Δεκεμβρίου 2006,

- έχοντας υπόψη την ανακοίνωση της Επιτροπής στο εαρινό Ευρωπαϊκό Συμβούλιο με τίτλο "Συνεργασία για την οικονομική μεγέθυνση και την απασχόληση — Νέο ξεκίνημα για τη στρατηγική της Λισαβόνας" (COM(2005)0024),

- έχοντας υπόψη την ανακοίνωση της Επιτροπής με τίτλο "Κοινές δράσεις για την ανάπτυξη και την απασχόληση: το κοινοτικό πρόγραμμα της Λισαβόνας" (COM(2005)0330),

- έχοντας υπόψη την ανακοίνωση της Επιτροπής με τίτλο "Εφαρμογή του κοινοτικού προγράμματος της Λισαβόνας: Χρηματοδότηση της ανάπτυξης των ΜΜΕ — Προσθήκη ευρωπαϊκής αξίας" (COM(2006)0349),

- έχοντας υπόψη τα εθνικά προγράμματα μεταρρυθμίσεων (ΕΠΜ) που υπέβαλαν τα κράτη μέλη, τις εκθέσεις που εκπόνησαν τα κράτη μέλη το φθινόπωρο του 2006 σχετικά με την εφαρμογή των ΕΠΜ τους, και την αξιολόγηση της εφαρμογής των εν λόγω ΕΠΜ από την Επιτροπή, η οποία περιλαμβάνεται στην ετήσια έκθεση προόδου της Επιτροπής (COM(2006)0816),

- έχοντας υπόψη τη σύσταση 2005/601/EΚ του Συμβουλίου, της 12ης Ιουλίου 2005, σχετικά με τις ολοκληρωμένες κατευθυντήριες γραμμές για τις οικονομικές πολιτικές των κρατών μελών και της Κοινότητας (2005-2008) [1] και την απόφαση 2005/600/EΚ του Συμβουλίου, της 12ης Ιουλίου 2005, για τις κατευθυντήριες γραμμές των πολιτικών απασχόλησης των κρατών μελών [2], οι οποίες έχουν συνδυαστεί και αποτελούν τις "ολοκληρωμένες κατευθυντήριες γραμμές για την ανάπτυξη και την απασχόληση",

- έχοντας υπόψη την απόφαση αριθ. 1982/2006/EΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) [3] (7ο ΠΠ),

- έχοντας υπόψη την απόφαση αριθ. 1639/2006/EΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, σχετικά με τη θέσπιση προγράμματος-πλαισίου για την ανταγωνιστικότητα και την καινοτομία (2007-2013) [4],

- έχοντας υπόψη την πρόταση κανονισμού του Ευρωπαϊκού Κοινοβουλίου και του Συμβουλίου για την ίδρυση του Ευρωπαϊκού Ινστιτούτου Τεχνολογίας (COM(2006)0604),

- έχοντας υπόψη την πρόταση κανονισμού του Συμβουλίου για το κοινοτικό δίπλωμα ευρεσιτεχνίας (COM(2000)0412), και το σχετικό αναθεωρημένο κείμενο της προεδρίας,

- έχοντας υπόψη το κοινοτικό πλαίσιο σχετικά με τις κρατικές ενισχύσεις για την έρευνα και ανάπτυξη και την καινοτομία [5], και την ανακοίνωση της Επιτροπής με τίτλο "Για μια αποτελεσματικότερη χρησιμοποίηση των φορολογικών κινήτρων υπέρ της Έρευνας και Ανάπτυξης" (COM(2006)0728),

- έχοντας υπόψη το έγγραφο εργασίας των υπηρεσιών της Ευρωπαϊκής Επιτροπής με τίτλο "Έκθεση για την ευρωπαϊκή ανταγωνιστικότητα, 2006" (SEC(2006)1467) και την ανακοίνωση της Επιτροπής με τίτλο "Οικονομικές μεταρρυθμίσεις και ανταγωνιστικότητα: τα βασικά μηνύματα της έκθεσης για την ευρωπαϊκή ανταγωνιστικότητα 2006" (COM(2006)0697),

- έχοντας υπόψη τον "Ευρωπαϊκό Πίνακα Αποτελεσμάτων για την Καινοτομία 2006", όπου αναφέρεται με σαφήνεια ότι οι Ηνωμένες πολιτείες και η Ιαπωνία εξακολουθούν να προηγούνται της ΕΕ στον τομέα αυτόν,

- έχοντας υπόψη την έκθεση του ΟΟΣΑ με τίτλο "Science, Technology and Industry Outlook 2006 (προοπτικές των επιστημών, της τεχνολογίας και της βιομηχανίας)",

- έχοντας υπόψη το ψήφισμά του της 5ης Ιουλίου 2006 σχετικά με την εφαρμογή του κοινοτικού προγράμματος της Λισαβόνας: Περισσότερη έρευνα και καινοτομία — επενδύσεις για την ανάπτυξη και την απασχόληση: Κοινή προσέγγιση [6],

- έχοντας υπόψη το ψήφισμά του της 12ης Οκτωβρίου 2006 σχετικά με τη μελλοντική πολιτική για τα διπλώματα ευρεσιτεχνίας στην Ευρώπη [7],

- έχοντας υπόψη το ψήφισμά του της 15ης Μαρτίου 2006 σχετικά με τη συμβολή στo Εαρινό Ευρωπαϊκό Συμβούλιο του 2006 όσον αφορά τη Στρατηγική της Λισαβόνας [8],

- έχοντας υπόψη την έκθεση της ομάδας εμπειρογνωμόνων, του Ιουλίου 2004, με τίτλο "Βελτίωση των θεσμικών οργάνων με σκοπό τη μεταφορά τεχνολογίας από τον τομέα των επιστημών στις επιχειρήσεις",

- έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής με τίτλο "Επένδυση στη γνώση και την καινοτομία" (CESE 40/2007, INT/325),

- έχοντας υπόψη την πρωτοβουλία i2010, ιδίως δε την ανακοίνωση της Επιτροπής με τίτλο "Σχέδιο δράσης για τις ηλεκτρονικές διοικητικές υπηρεσίες στο πλαίσιο της πρωτοβουλίας i2010 — Επιτάχυνση της ηλεκτρονικής δημόσιας διοίκησης στην Ευρώπη προς όφελος όλων" (COM(2006)0173),

- έχοντας υπόψη το έγγραφο εργασίας της Επιτροπής του Νοεμβρίου 2006 με τίτλο "Η καινοτομία στις υπηρεσίες",

- έχοντας υπόψη το ψήφισμά του της 10ης Μαΐου 2007 σχετικά με τη συνεισφορά της μελλοντικής περιφερειακής πολιτικής στην ικανότητα καινοτομίας της Ευρωπαϊκής Ένωσης [9],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Βιομηχανίας, Έρευνας και Ενέργειας και τις γνώμες της Επιτροπής Οικονομικής και Νομισματικής Πολιτικής, της Επιτροπής Εσωτερικής Αγοράς και Προστασίας των Καταναλωτών, της Επιτροπής Περιφερειακής Ανάπτυξης και της Επιτροπής Νομικών Θεμάτων (A6-0159/2007),

A. λαμβάνοντας υπόψη την πρόοδο που πραγματοποιήθηκε στην υλοποίηση της στρατηγικής της Λισαβόνας και συνεπώς, έχοντας υπόψη τον ανταγωνισμό σε παγκόσμιο επίπεδο, τη σημασία μιας περισσότερο πολύπλευρης στρατηγικής για την καινοτομία,

Β. λαμβάνοντας υπόψη ότι η διαφοροποίηση μέσω της καινοτομίας είναι μία από τις οδούς που έχει στη διάθεσή της η ΕΕ για να αντιμετωπίσει τις προκλήσεις της παγκοσμιοποίησης,

Γ έχοντας υπόψη ότι θα πρέπει να αυξηθεί τόσο η μεταφορά των θεωρητικών αποτελεσμάτων, ιδίως προς τις μικρές και μεσαίες επιχειρήσεις (ΜΜΕ), όσο και η διαθεσιμότητα των αποτελεσμάτων της έρευνας, ιδίως για τις καινοτομίες με κοινωνική διάσταση, και ότι θα πρέπει να αντιμετωπισθεί η γεωγραφική συγκέντρωση της καινοτομίας ούτως ώστε να χρησιμοποιηθούν οι δυνατότητες και η πολυμορφία που συναντώνται στις διάφορες περιοχές της ΕΕ,

Δ. λαμβάνοντας υπόψη ότι σημαντικές εξειδικευμένες γνώσεις που είναι συγκεντρωμένες στους επιστημονικούς κύκλους της ΕΕ δεν αξιοποιούνται επαρκώς,

Ε. λαμβάνοντας υπόψη ότι το περιβάλλον στον τομέα υποστήριξης της καινοτομίας δεν είναι ανταγωνιστικό και στερείται διαφανών και δίκαιων συνθηκών για όλους τους παράγοντες που ασκούν καινοτόμες δραστηριότητες, συμπεριλαμβανομένων μικρών καινοτόμων εταιρειών και τεχνολογικών κέντρων,

ΣΤ. έχοντας υπόψη ότι η συμβατική προσέγγιση στην προώθηση της καινοτομίας, που συνδυάζει την "ώθηση της τεχνολογίας" και την "έλξη της ζήτησης", δεν είναι επαρκής από μόνη της και απαιτεί την ταυτόχρονη προώθηση κατάλληλων συνθηκών της αγοράς για την δημιουργία ενός κανονιστικού περιβάλλοντος που να ευνοεί την καινοτομία,

Ζ. έχοντας υπόψη ότι μια εύρυθμα λειτουργούσα εσωτερική αγορά, με τη στήριξη της οδηγίας 2006/123/ΕΚ του Ευρωπαϊκού Κοινοβουλίου και του Συμβουλίου της 12ης Δεκεμβρίου 2006 σχετικά με τις υπηρεσίες στην εσωτερική αγορά [10], δημιουργεί ευνοϊκό περιβάλλον για την καινοτομία με την αύξηση του ανταγωνισμού σε ένα ευρύτερο και σταθερότερο οικονομικό χώρο, ο οποίος προσελκύει περισσότερες επενδύσεις και ενθαρρύνει την κινητικότητα των εργαζομένων,

Η. λαμβάνοντας υπόψη ότι στην ενιαία αγορά εξακολουθούν να υπάρχουν εμπόδια τα οποία παρεμποδίζουν διαρκώς την κινητικότητα των αγαθών, των υπηρεσιών και του εργατικού δυναμικού, μη επιτρέποντας στις ευρωπαϊκές επιχειρήσεις να εξελιχθούν στο μέγεθος που απαιτείται για να επωφελούνται από τις επενδύσεις στον τομέα της έρευνας και της καινοτομίας,

Θ. λαμβάνοντας υπόψη ότι βασικός στόχος της καινοτομίας είναι η αύξηση της ανταγωνιστικότητας και η βελτίωση της ποιότητας της ζωής των πολιτών της ΕΕ,

Ι. λαμβάνοντας υπόψη ότι η αρχή της αριστείας, η οποία ενδείκνυται κυρίως για την υποστήριξη της επιστημονικής έρευνας ύψιστης προτεραιότητας, παρακωλύει τον υγιή ανταγωνισμό στον τομέα της υποστήριξης της καινοτομίας και αποκλείει τους μικρούς παράγοντες (καινοτόμες εταιρείες, τεχνολογικά κέντρα και κέντρα καινοτομίας, ερευνητικά κέντρα) από προγράμματα υποστήριξης,

ΙΑ. λαμβάνοντας υπόψη ότι η καινοτομία καθιστά επίσης δυνατή τη διατήρηση παραδοσιακών τομέων,

ΙΒ. λαμβάνοντας υπόψη το ρόλο της καινοτομίας στη διαμόρφωση των κοινωνικών μοντέλων των κρατών-μελών της ΕΕ,

ΙΓ. λαμβάνοντας υπόψη ότι η καινοτομία μπορεί να συμβάλει στην ενσωμάτωση κοινωνικών ομάδων, όπως τα άτομα με αναπηρία,

ΙΔ. λαμβάνοντας υπόψη ότι οι τομείς των αγαθών, των υπηρεσιών και των διεργασιών προσφέρουν ένα ελάχιστα αξιοποιημένο δυναμικό καινοτομίας στην ΕΕ,

ΙΕ. λαμβάνοντας υπόψη την ανάγκη να παρασχεθεί θεσμική υποστήριξη στη διαδικασία διαχείρισης της γνώσης σχετικά με τις καινοτομίες και με τα πνευματικά δικαιώματα,

ΙΣΤ. λαμβάνοντας υπόψη τη χρηματοδότηση της πολιτικής για την καινοτομία και την αύξηση του ρόλου που διαδραματίζουν οι δημόσιες συμβάσεις και οι εταιρικές σχέσεις δημοσίου-ιδιωτών στο πλαίσιο αυτής της πολιτικής,

ΙΖ. λαμβάνοντας υπόψη ότι προϋπόθεση για την καινοτομία είναι η εκπαίδευση, συμπεριλαμβανομένης της διεπιστημονικής εκπαίδευσης, η οποία καλύπτει τομείς που βρίσκονται στο μεταίχμιο των παραδοσιακών πεδίων, και ότι η καινοτομία πρέπει να αποτελεί αναπόσπαστο τμήμα των εκπαιδευτικών προγραμμάτων σε όλα τα επίπεδα εκπαίδευσης,

ΙΗ. λαμβάνοντας υπόψη ότι η διά βίου μάθηση μπορεί να συμβάλει στη διεύρυνση της γνώσης για τις καινοτομίες και ότι η προώθηση της κοινωνίας της πληροφορίας αποτελεί αντίδοτο στην περιθωριοποίηση στην αγορά εργασίας,

ΙΘ. λαμβάνοντας υπόψη ότι η θέσπιση ευρωπαϊκών προτύπων και προδιαγραφών ποιότητας κατά τα πρώτα στάδια της ανάπτυξης σύγχρονων προϊόντων και υπηρεσιών θα μπορούσε να αποτελέσει πηγή έμπνευσης για την καινοτομία,

Κ. λαμβάνοντας υπόψη ότι το 7ο ΠΠ οφείλει να διαμορφώσει έναν ενισχυμένο και διευρυμένο ευρωπαϊκό χώρο έρευνας που θα επικεντρώνεται σε συγκεκριμένους στόχους,

ΚΑ. λαμβάνοντας υπόψη ότι ο ορισμός της καινοτομίας στο "Εγχειρίδιο του Όσλο" του ΟΟΣΑ έχει επιδεχθεί ευρείας ερμηνείας και καθιερώνεται στα κοινοτικά θεσμικά όργανα,

1. επικροτεί την πρόταση της Επιτροπή σχετικά με τη νέα "πρωτοβουλία για τις πρωτοπόρες αγορές", η οποία αποσκοπεί στη διάδοση πρωτοπόρων προϊόντων και υπηρεσιών σε τομείς στους οποίους η ΕΕ μπορεί να καταστεί πρωτοπόρος σε παγκόσμιο επίπεδο· θεωρεί ότι η νέα πρωτοβουλία υπέρ των πιλοτικών αγορών η οποία θα έπρεπε να επικεντρωθεί κυρίως στη δημιουργία και την εμπορία νέων καινοτόμων προϊόντων και υπηρεσιών, θα πρέπει να ξεκινήσει ειδικότερα στους τομείς όπου υφίσταται ένα υψηλό δυναμικό ζήτησης, εξασφαλίζοντας ταυτόχρονα ότι οι λιγότερο αναπτυγμένες περιφέρειες δεν θα παραμεληθούν·

2. επισημαίνει τη σημασία που έχει, κατά τη χάραξη πολιτικών για την υποστήριξη της καινοτομίας, η επικέντρωση στην καινοτομία με την ευρύτερη έννοια του όρου ούτως ώστε να περιλαμβάνεται τόσο ο τομέας των υπηρεσιών, συμπεριλαμβανομένου του τουρισμού, όσο και η μη τεχνολογική καινοτομία, άλλως ειπείν η καινοτομία στον τομέα του μάρκετινγκ και της οργάνωσης· στηρίζει πλήρως τα συμπεράσματα του Συμβουλίου Ανταγωνιστικότητας της 4ης Δεκεμβρίου 2006 που ζητούν από την Επιτροπή να χαράξει πολιτικές κατευθυντήριες γραμμές σχετικά με την καινοτομία στον τομέα των υπηρεσιών και τη μη τεχνολογική καινοτομία και καλεί την Επιτροπή να συμπεριλάβει ειδικότερα τις οργανώσεις που εκπροσωπούν τις μικρές επιχειρήσεις και τις οικοτεχνίες σε αυτές τις συνεδριάσεις·

3. θεωρεί ότι παρόλο που οι μικρές και μεσαίες επιχειρήσεις, τα συμπλέγματα φορέων και η συνεργασία μεταξύ οργανισμών, επιχειρήσεων, πανεπιστημίων και ερευνητικών κέντρων έχουν να διαδραματίσουν ιδιαίτερο ρόλο στη σύλληψη και εκτέλεση καινοτόμων λύσεων, αλλά και σε τομείς χαμηλής και μέσης τεχνολογίας, απουσιάζει η συστηματική δημόσια στήριξη με διαφανείς όρους· χαιρετίζει παρόλα αυτά το νέο πλαίσιο κρατικών ενισχύσεων για την Ε & Α και την καινοτομία που παρέχει κατάλογο ειδικών μέτρων για την υποστήριξη δραστηριοτήτων καινοτομίας των ΜΜΕ·

4. προτρέπει τα κράτη μέλη να αναζωογονήσουν τις ευρωπαϊκές επιχειρήσεις και το δυναμικό τους για καινοτομία, περικόπτοντας τη γραφειοκρατία, βελτιώνοντας συνεπώς την ποιότητα της νομοθετικής ρύθμισης και μειώνοντας παράλληλα τον διοικητικό φόρτο· είναι της γνώμης ότι η βελτίωση της νομοθεσίας, και ιδίως η ελάφρυνση των μη απαραίτητων κανονιστικών βαρών για τις μικρομεσαίες επιχειρήσεις, θα δημιουργήσει πιο ευνοϊκές συνθήκες αγοράς και θα συμβάλει στην τοποθέτηση νέων καινοτόμων προϊόντων και υπηρεσιών σε "αγορές-οδηγούς" και ότι θα αυξήσει επίσης την εμπιστοσύνη των καταναλωτών και θα ενθαρρύνει πρωτοβουλίες όπως το προταθέν πρόγραμμα Eurostars·

5. χαιρετίζει την έναρξη της στρατηγικής για καινοτομία ευρείας βάσης για τις μικρές και μεσαίες επιχειρήσεις, οι δυνατότητες καινοτομίας των οποίων, ειδικότερα όσον αφορά την τεχνολογία χαμηλού και μέσου επιπέδου και τη μη τεχνολογική καινοτομία, δεν έχουν αναγνωριστεί και αξιοποιηθεί επαρκώς έως τώρα· εκφράζει, ωστόσο, τη λύπη του για το ότι η προαναφερθείσα ανακοίνωση της Επιτροπής με θέμα "Κάνοντας τη γνώση πράξη" δεν προτείνει μέτρα επιχειρησιακής λειτουργίας σε σχέση με τις εν λόγω επιχειρήσεις· καλεί, συνεπώς, την Επιτροπή και το Συμβούλιο να συμπεριλάβουν τα ειδικά χαρακτηριστικά τους και τις ανάγκες τους στις δέκα προτεραιότητες της στρατηγικής για καινοτομία ευρείας βάσης και προτρέπει την Επιτροπή, σε συνεργασία με τις αντιπροσωπευτικές τους οργανώσεις, να υποβάλει στο Συμβούλιο και το Κοινοβούλιο ένα ειδικό πρόγραμμα για την ανάπτυξη καινοτομίας με την ευρεία έννοια του όρου στις εν λόγω επιχειρήσεις, ανεξαρτήτως του πεδίου δραστηριότητάς τους·

6. υπογραμμίζει τη σπουδαιότητα της επιστήμης, της τεχνολογίας και της καινοτομίας στην εκπαίδευση και τον πολιτισμό· τονίζει ότι είναι αναγκαίο να εισαχθούν στα σχολικά προγράμματα δραστηριότητες και πρωτοβουλίες με σκοπό να προσελκύσουν τους νέους στην επιστήμη και την καινοτομία· είναι της γνώμης ότι πρέπει να βελτιωθεί και να αυξηθεί η ποιότητα και η ποσότητα των μαθημάτων δια βίου εκπαίδευσης και να ενθαρρυνθεί η χρήση των τεχνολογιών της πληροφορίας και των επικοινωνιών με σκοπό να δημιουργηθεί μία ευρωπαϊκή κοινωνία που θα βασίζεται στη γνώση και θα ευνοεί την ευρωπαϊκή καινοτομία·

7. συνιστά στην Επιτροπή και τα κράτη μέληνα αξιολογήσουν τη δημιουργία ενός πραγματικά ευρωπαϊκού συστήματος περαιτέρω εκπαίδευσης, το οποίο θα συντελέσει στην οικοδόμηση μίας ισχυρότερης ευρωπαϊκής αγοράς εργασίας·

8. θεωρεί απαραίτητο να ληφθούν μέτρα σε κοινοτικό, περιφερειακό και τοπικό επίπεδο για να αυξηθεί ο αριθμός των διπλωματούχων στις θετικές επιστήμες, τη μηχανική και την τεχνολογία, ειδικότερα γυναικείου φύλου, καθώς και στην πρωτογενή έρευνα και κυρίως χρησιμοποιώντας το ειδικό πρόγραμμα "Άνθρωποι" εντός του 7ου ΠΠ, παρέχοντας υποτροφίες, βραβεία και άλλα κίνητρα, και ενθαρρύνοντας τις γυναίκες να ιδρύουν καινοτόμους επιχειρήσεις ειδικότερα μέσω προγραμμάτων καθοδήγησης και άλλων μορφών ενίσχυσης·

9. ζητεί να δημιουργηθούν τεχνολογικές και επιστημονικές υποδομές απαραίτητες για την εξεύρεση καινοτόμων λύσεων στα ήδη υφιστάμενα τριτοβάθμια ακαδημαϊκά κέντρα, έτσι ώστε να εξασφαλισθούν προοπτικές ανάπτυξης στα ερευνητικά κέντρα· επισημαίνει τη σημασία της χρηματοδότησης για υλικές και τεχνολογικές υποδομές υψηλής ποιότητας με στόχο την προσέλκυση επενδύσεων και τη διευκόλυνση της κινητικότητας στον τομέα της εργασίας·

10. τονίζει ότι οι καινοτόμες διεργασίες απαιτούν επαρκή εδαφική οργάνωση, με τη δημιουργία νέων μοντέλων σχέσεων μεταξύ των επιχειρήσεων, των ερευνητικών κέντρων, των πανεπιστημίων (όπως συμπλέγματα φορέων, περιφέρειες και πλατφόρμες) και επισημαίνει τον θετικό αντίκτυπο που μπορεί να έχει η καινοτομία στις οργανωτικές διεργασίες· καλεί τα κράτη μέλη να χρησιμοποιήσουν τα διαρθρωτικά ταμεία για τη δημιουργία νέας και την ενίσχυση της υφιστάμενης υποδομής για την ανάπτυξη της καινοτομίας υπό τη μορφή κέντρων καινοτομίας, τεχνικών εκκολαπτηρίων και κέντρων ανάπτυξης της έρευνας στις περιφέρειες που διαθέτουν επαρκείς δυνατότητες καινοτομίας και γνώσης· υποστηρίζει την άποψη ότι προϋπόθεση για μια καινοτόμα δημιουργία δυναμικού στην ΕΕ είναι η ελεύθερη ή χαμηλού κόστους ευρωζωνική πρόσβαση, η οποία χρησιμεύει στη διευκόλυνση των επιχειρήσεων που στηρίζονται στη γνώση· εκφράζει την ικανοποίησή του για τις προσπάθειες προώθησης της μεταφοράς γνώσεων μεταξύ πανεπιστημίων και άλλων δημοσίων ερευνητικών οργανισμών και της βιομηχανίας·

11. καλεί τα κράτη μέλη να μελετήσουν και εφαρμόσουν φορολογικά κίνητρα που θα ενθαρρύνουντις επιχειρήσεις να αυξήσουν τις επενδύσεις τους στην έρευνα, την ανάπτυξη και την καινοτομία, περιλαμβανομένης, εάν χρειάζεται, μιας διαρθρωτικής επισκόπησης των υφισταμένων μηχανισμών και κινήτρων·

12. καλεί τα κράτη μέλη να συνεργαστούν άμεσα για την ολοκλήρωση της εσωτερικής αγοράς και να επιδιώξουν την επίτευξη πολιτικής συμφωνίας για νομοθετικά και μη νομοθετικά μέτρα στους τομείς όπου εξακολουθούν να υφίστανται φραγμοί οι οποίοι παρεμποδίζουν την ελεύθερη κυκλοφορία των εμπορευμάτων, των υπηρεσιών, των κεφαλαίων και του εργατικού δυναμικού, στερώντας από τις επιχειρήσεις την κεφαλαιοποίηση των επενδύσεων που πραγματοποιούν στην καινοτομία·

13. θεωρεί απαραίτητο να μειωθούν τα εμπόδια στην ελεύθερη κυκλοφορία και παραγωγή συντελεστών και προϊόντων εντός της εσωτερικής αγοράς λαμβάνοντας υπόψη ότι αυτό μπορεί να βοηθήσει στην εξασφάλιση ευκολότερης πρόσβασης σε κεφάλαια επιχειρηματικού κινδύνου εξασφαλίζοντας ταυτόχρονα την κινητικότητα των επιστημόνων και των τεχνολογικά καινοτόμων αγαθών και υπηρεσιών και τη βελτιωμένη ροή των γνώσεων, παραγόντων που συμβάλλουν στην ανάπτυξη ενός γνήσιου ευρωπαϊκού χώρου καινοτομίας· είναι της γνώμης ότι πρέπει να υπάρξει ευρύτερη διερεύνηση χρήσιμων καινοτόμων λύσεων για τον κλάδο των υπηρεσιών, και πιστεύει ότι η συνεχιζόμενη άρση των εμποδίων στην ελεύθερη διακίνηση προϊόντων, υπηρεσιών και κεφαλαίων, η ελευθερία εγκατάστασης και η ελεύθερη διακίνηση των ατόμων θα ενθαρρύνει την καινοτομία·

14. σημειώνει τις θετικές επιπτώσεις της ύπαρξης των ευρωπαϊκών τεχνολογικών πλατφορμών (ΕΤΠ) και τη συμμετοχή των συμπράξεων Eureka σε αυτού του είδους τις πλατφόρμες και καλεί τα κράτη μέλη να υποστηρίξουν αυτές τις πλατφόρμες και να ενθαρρύνουν τη δημιουργία άλλων δικτύων ΕΤΠ· θεωρεί επίσης θετική την προετοιμασία νέων τεχνολογικών πρωτοβουλιών σε τομείς — κλειδιά της ευρωπαϊκής καινοτομίας, όπως το προταθέν πρόγραμμα Eurostars, οι οποίες λαμβάνουν τη μορφή εταιρικής σχέσης μεταξύ δημοσίων και ιδιωτικών φορέων·

15. καλεί τα κράτη μέλη να προσδιορίσουν κατά σειρά σημασίας τους τομείς τους οποίους θεωρούν προτεραιότητες για την καινοτομία, τόσο όσον αφορά την εφαρμοσμένη έρευνα και τεχνολογία όσο και τις μη τεχνολογικές δραστηριότητες όπως η θεωρία περί διαχείρισης ή η γραφειοκρατική οργάνωση και να υποστηρίζουν, πέραν των δικών τους προτεραιοτήτων, τις προτεραιότητες που προβλέπονται από τις ΕΤΠ στον τομέα της καινοτομίας·

16. καλεί την Επιτροπή να προωθήσει την ανταλλαγή βέλτιστων πρακτικών καθώς και τον εντοπισμό και την ανταλλαγή διδαγμάτων από τις ατελέσφορες πρακτικές, ώστε να διευκολυνθεί ειδικότερα η προώθηση καλύτερης κανονιστικής ρύθμισης των κοινών τεχνολογικών πρωτοβουλιών που βασίζονται σε συνεργασία δημόσιων και ιδιωτικών φορέων, που θα μπορούσαν να κινητοποιήσουν εξελίξεις στον τομέα της καινοτομίας και στις λιγότερο ανεπτυγμένες περιφέρειες της ΕΕ·

17. εφιστά την προσοχή της Επιτροπής και των κρατών μελών στο γεγονός ότι εάν ιδρυθεί Ευρωπαϊκό Ινστιτούτο Τεχνολογίας (EIT) πρέπει να έχει τη φιλοδοξία να επενδύσει στη σχέση μεταξύ των φορέων γνώσης και των επιχειρήσεων επικεντρώνοντας το ενδιαφέρον του στην καινοτομία και πέραν του συντονιστικού του ρόλου στο τρίγωνο της γνώσης, πρέπει να συμβάλει στην ενίσχυση του ανταγωνισμού στους τομείς της καινοτομίας και με τον τρόπο αυτό να μπορέσει να συμβάλει σημαντικά στη μετουσίωση του δυναμικού καινοτομίας της Ευρώπης σε πράξη·

18. λαμβάνει υπό σημείωση τη σύσταση του Ευρωπαϊκού Συμβουλίου Ερευνών και ζητεί η καινοτομία και το πεδίο πρακτικής εφαρμογής των επιλεγμένων σχεδίων να αποτελούν σημαντικά κριτήρια κατά την επιλογή των θεμάτων έρευνας·

19. επισημαίνει ότι θεωρεί το στόχο του 3% του ΑΕγχΠ για τις δαπάνες έρευνας και ανάπτυξης, που προβλέπεται στην στρατηγική της Λισαβόνας ως ελάχιστο όριο·

20. κατανοεί ότι οι αβεβαιότητες που είναι εγγενείς στην Ε & Α μειώνουν την προθυμία των χρηματοπιστωτικών αγορών να επενδύσουν σε προγράμματα έρευνας και ανάπτυξης· εκφράζει την ικανοποίησή του για την πρόταση της Επιτροπής για ανάπτυξη Χρηματοδοτικής Διευκόλυνσης Καταμερισμού του Κινδύνου με σκοπό την επένδυση σε προγράμματα Ε & Α υψηλού κινδύνου με δάνεια και εγγυήσεις·

21. σημειώνει το Πρόγραμμα για την Ανταγωνιστικότητα και την Καινοτομία, το οποίο προβλέπει επαρκή χρηματοδοτικά μέσα, καθώς και την προαναφερθείσα ανακοίνωση της Επιτροπής σχετικά με την χρηματοδότηση της ανάπτυξης των ΜΜΕ, η οποία προτείνει συγκεκριμένες ενέργειες για την αύξηση των επενδύσεων κεφαλαίου επιχειρηματικού κινδύνου·

22. υπογραμμίζει ότι η πρόσβαση των ΜΜΕ, των μικρότερων επιχειρήσεων και επιχειρηματιών σε πόρους είναι ζωτικής σημασίας για την αύξηση της Ε & Α, την ανάπτυξη νέων τεχνολογιών και τη διάθεση καινοτόμων λύσεων στην αγορά· τονίζει συναφώς την ανάγκη τόσο για χρηματοδότηση σε πρώιμο στάδιο όσο και για τη συνέχιση της χρηματοδότησης για επαρκώς μακρά περίοδο· υπογραμμίζει, ωστόσο, ότι το υφιστάμενο σύστημα επιχειρηματικών κεφαλαίων δεν ανταποκρίνεται στις ανάγκες χρηματοδότησης της ομάδας-στόχου ιδίως όσον αφορά μη τεχνολογικές καινοτομίες· καλεί επομένως τα κράτη μέλη να αξιοποιήσουν δημόσιους πόρους, συμπεριλαμβανομένων των διαρθρωτικών ταμείων, προκειμένου να ξεκινήσουν τη σύσταση ταμείων επιχειρηματικών κεφαλαίων κινδύνου υπό τη μορφή συμπράξεων δημόσιου-ιδιωτικού τομέα σε περιφέρειες και τομείς που διαθέτουν καινοτόμες δυνατότητες και σωστό γνωστικό υπόβαθρο· προτρέπει περαιτέρω την Επιτροπή, την Ευρωπαϊκή Τράπεζα Επενδύσεων (ΕΤΕ) και το Ευρωπαϊκό Ταμείο Επενδύσεων (ΕΤαΕ)να προσδιορίσουν κατάλληλους τρόπους χρηματοδότησης προσαρμόζοντας τα επιχειρηματικά κεφάλαια ή, εφόσον κριθεί απαραίτητο, αναπτύσσοντας καινοτόμα χρηματοδοτικά μέσα·

23. καλεί τα κράτη μέλη και τις περιφερειακές και τοπικές κοινωνίες να υιοθετήσουν καινοτόμες, φιλοπεριβαλλοντικές λύσεις στο πλαίσιο του Προγράμματος για την Ανταγωνιστικότητα και την Καινοτομία και εφιστά συγχρόνως την προσοχή στη δυνατότητα αξιοποίησης της χρηματοδοτικής ενίσχυσης προς τις ΜΜΕ, όπως στο πλαίσιο του προγράμματος Jeremie· ενθαρρύνει την Επιτροπή, τα κράτη μέλη και τις περιφερειακές αρχές να αξιοποιήσουν ανανεώσιμες πηγές χρηματοδοτικής υποστήριξης για έρευνα που προσανατολίζεται στην καινοτομία όπως το σύστημα "δελτίο καινοτομίας" ("innovation voucher")· ενθαρρύνει τους αρμόδιους φορείς σε περιφερειακό επίπεδο να συμπεριλάβουν πειραματικά και ως εκ τούτου ριψοκίνδυνα μέτρα στη χρηματοδότηση εκ μέρους των διαρθρωτικών ταμείων·

24. ζητεί από τους αρμόδιους φορείς, σε περιφερειακό και τοπικό επίπεδο, να δημιουργήσουν ευνοϊκές συνθήκες και να θέσουν την προώθηση της καινοτομίας στο κέντρο των επιχειρησιακών προγραμμάτων και να αφιερώσουν ένα σημαντικό μέρος των πιστώσεων που προέρχονται από τα διαρθρωτικά ταμεία για επενδύσεις στη γνώση, την καινοτομία και την περαιτέρω κατάρτιση, πράγμα το οποίο μεταξύ άλλων ωφελειών θα δημιουργήσει θέσεις εργασίας, και θα αντιμετωπίσει τις τάσεις διαρροής "εγκεφάλων" και απερήμωσης· καλεί επίσης τα κράτη μέλη να υποστηρίξουν τον στόχο αυτό με δημόσιες επενδύσεις σε ανώτατα εκπαιδευτικά ιδρύματα με στόχο την ανάπτυξη των μεμονωμένων ταλέντων·

25. καλεί την Επιτροπή να αξιολογήσει τα αποτελέσματα που έχουν επιτευχθεί εκτιμώντας την ποιότητα, ποσότητα και οικονομικές πτυχές των σχεδίων και δράσεων κατά τρόπο που θα συμβάλει στη βελτίωση της αποτελεσματικότητας των μελλοντικών δράσεων επί ορισμένο χρονικό διάστημα·

26. εκτιμά ότι ο μεγαλύτερος ανταγωνισμός που προκαλείται από την εσωτερική αγορά θα ενθαρρύνει τις εταιρείες να εντείνουν τη χρηματοδότηση της έρευνας και της καινοτομίας· καλεί τις επιχειρήσεις να επανεπενδύσουν μέρος των κερδών τους στον τομέα της έρευνας και της τεχνολογικής ανάπτυξης·

27. είναι της γνώμης ότι η οικοκαινοτομία διαδραματίζει σημαντικό ρόλο στη βελτίωση της ενεργειακής απόδοσης, στην ανάπτυξη εφοδιασμού με καθαρή και ασφαλή ενέργεια (περιλαμβανομένων των ανανεώσιμων μορφών ενέργειας και της ενέργειας από ορυκτά καύσιμα), καθώς και στην προώθηση της ανταγωνιστικότητας της Ευρώπης· είναι της γνώμης επομένως ότι η οικοκαινοτομία πρέπει να λάβει μεγαλύτερη προσοχή στα ευρωπαϊκά και εθνικά προγράμματα για την καινοτομία και ότι η ΕΕ πρέπει να εφαρμόσει την προσέγγιση του "κορυφαίου διακινητή"·

28. θεωρεί ότι τα αστικά κέντρα μπορούν να διαδραματίσουν σημαντικό ρόλο στην κατάρτιση της στρατηγικής για την καινοτομία στις ευρύτερες περιφέρειες όπου βρίσκονται και, εφόσον συντρέχουν οι συνθήκες, μπορούν να αναλάβουν πρωτοβουλίες στο πλαίσιο πολλά υποσχόμενων έργων, όπως η αξιοποίηση του θερμοεκσυγχρονιστικού δυναμικού και της συνδυασμένης παραγωγής ενέργειας ή άλλες πρωτοβουλίες στο πλαίσιο των επιστημονικών και τεχνολογικών πάρκων·

29. υπογραμμίζει τις δυσκολίες τις οποίες αντιμετωπίζουν οι λιγότερο αναπτυγμένες περιφέρειες για να προσελκύσουν ιδιωτικά κεφάλαια επενδύσεων, και ζητεί από τα κράτη μέλη καθώς και από τους φορείς σε τοπικό και περιφερειακό επίπεδο να χρησιμοποιήσουν περισσότερο τις δανειοδοτικές δυνατότητες της ΕΤΕ και να προωθήσουν και να ενισχύσουν τις εταιρικές σχέσεις δημοσίου-ιδιωτικού τομέα στις δραστηριότητες καινοτομίας, εστιάζοντας ειδικότερα στις βέλτιστες πρακτικές και την αποδοτικότητα του δημόσιου χρήματος·

30. τονίζει την ανάγκη ενίσχυσης του ρόλου των επιχειρήσεων ως βασικής κινητήριας δύναμης της καινοτομίας, και όχι απλώς ως δικαιούχου καινοτόμων διαδικασιών και μηχανισμών·

31. σημειώνει την πρωτοβουλία "Europe Innova", η οποία προϋποθέτει περισσότερο ενεργό προσέγγιση στην ίδρυση και στην υποστήριξη καινοτόμων επιχειρήσεων στον τομέα των υπηρεσιών·

32. καλεί την Επιτροπή να ενθαρρύνει τη χρήση αναμορφωμένων δικτύων Ευρωπαϊκών Κέντρων Πληροφόρησης και Κέντρων Αναδιανομής της Καινοτομίας για την παροχή σύνθετων υπηρεσιών σε περιφερειακό επίπεδο για όλους τους παράγοντες που εμπλέκονται στη διεργασία της καινοτομίας και ιδιαίτερα για τους ιδιώτες και τις μικρές καινοτόμους επιχειρήσεις· ενθαρρύνει τους τομεακούς και μεσολαβούντες οργανισμούς όπως τα εμπορικά επιμελητήρια και άλλα κέντρα πληροφόρησης να ανακηρυχθούν, σε συνεργασία με τα Ευρωπαϊκά Κέντρα Πληροφόρησης και Κέντρα Αναδιανομής της Καινοτομίας σε "ενιαίες θυρίδες ενημέρωσης"· καλεί πέραν τούτου την Επιτροπή να υποστηρίξει τον ρόλο που διαδραματίζουν οι μεσολαβούντες οργανισμοί οι οποίοι εκπροσωπούν τις ΜΜΕ, ως επινοητές καινοτόμων λύσεων και σύμβουλοι επί θεμάτων καινοτομίας, προβλέποντας υποστήριξη στους συμβουλευτικούς μηχανισμούς·

33. προτρέπει τα κράτη μέλη να συνεχίσουν τις προσπάθειές τους για τη μείωση των περιφερειακών ανισοτήτων που παρεμποδίζουν τη δημιουργία ενός ευρωπαϊκού επιστημονικού και τεχνολογικού χώρου·

34. θεωρεί ότι οι δημόσιες συμβάσεις διαδραματίζουν στρατηγικό ρόλο στην προώθηση καινοτόμων προϊόντων και υπηρεσιών, υπό την προϋπόθεση ότι προσανατολίζονται προς τη δημιουργία αποδοτικότερων και αποτελεσματικότερων προϊόντων και την παροχή ευλόγως οργανωμένων υπηρεσιών που προσφέρουν καλύτερη σχέση κόστους-οφέλους· καλεί τα κράτη μέλη και τις περιφερειακές και τοπικές αρχές να λαμβάνουν υπόψη την πραγματική καινοτομία κατά την επιλογή των καλύτερων προσφορών·

35. εκφράζει την ικανοποίησή του για την πρόθεση της Επιτροπής να δημοσιεύσει κατευθυντήριες γραμμές για μια πιο αποτελεσματική χρήση του ενοποιημένου νομικού πλαισίου για τις δημόσιες συμβάσεις, που όχι μόνο θα προάγει τον ανταγωνισμό αλλά θα δημιουργήσει πιο ευέλικτους κανόνες και, με τον τρόπο αυτό, θα ενθαρρύνει τον ενστερνισμό των καινοτόμων λύσεων και της δημιουργικότητας·

36. καλεί το Συμβούλιο και την Επιτροπή να βελτιώσουν τα νομικά πρότυπα που συνδέονται με τις οικονομικές πτυχές της έρευνας και της καινοτομίας ούτως ώστε να παράσχουν καλύτερη προστασία στη διάδοση διαδικασιών, τεχνικών ή ανακαλύψεων στο πλαίσιο ενός διεθνούς ανοίγματος·

37. σημειώνει ότι η καινοτομία στις υπηρεσίες διαδραματίζει μείζονα ρόλο στην οικονομία και ότι η προστασία της πνευματικής ιδιοκτησίας που αφορά τις υπηρεσίες συχνά περιορίζεται στην Ευρώπη σε εμπορικά απόρρητα· είναι της γνώμης ότι οι μικρότερες επιχειρήσεις θεωρούν δύσκολη και δαπανηρή τη διεξαγωγή διαπραγματεύσεων και την επιβολή συμφωνιών εμπιστευτικότητας και ότι αυτό μπορεί να παρεμποδίσει τις επιχειρήσεις συνεργασίας και την αύξηση της χρηματοδότησης·

38. τονίζει ότι οι προσπάθειες θα πρέπει να επικεντρωθούν στην διευκόλυνση της μεταφοράς των αποτελεσμάτων της έρευνας σε εμπορεύσιμα προϊόντα, ειδικότερα για τις ΜΜΕ (προσέχοντας ωστόσο να μην παρεμποδιστεί η θεμελιώδης έρευνα), και πιστεύει ότι θα πρέπει να υπάρξει μια πιο ολιστική προσέγγιση που θα εξισορροπεί τη στενή συνεργασία μεταξύ της έρευνας και του επιχειρηματικού τομέα με τα συμφέροντα των καταναλωτών, της κοινωνίας των πολιτών και του περιβάλλοντος και περιλαμβανομένων όλων των τοπικών παραγόντων (του δημόσιου και ιδιωτικού τομέα)· χαιρετίζει το γεγονός ότι η Επιτροπή σχεδιάζει να εγκρίνει ανακοίνωση για την προώθηση της μεταφοράς γνώσεων μεταξύ πανεπιστημίων και άλλων δημόσιων ερευνητικών οργανισμών και της βιομηχανίας·

39. δηλώνει ότι τα λογικά και αξιόπιστα συστήματα προστασίας της πνευματικής ιδιοκτησίας και των διπλωμάτων ευρεσιτεχνίας είναι ζωτικής σημασίας για τη δημιουργία οικονομίας και κοινωνίας που βασίζεται στην καινοτόμο γνώση· καλεί την Επιτροπή και το ΕΤΕ να εξετάσουν δυνατότητες παροχής χρηματοδοτικής υποστήριξη προς τις μικρές επιχειρήσεις για τις αιτήσεις τους διπλωμάτων ευρεσιτεχνίας·

40. καλεί την Επιτροπή, σε συνεργασία με τα κράτη μέλη, να υποβάλει μέτρα, εναλλακτικά και συμπληρωματικά των μέτρων νομικής προστασίας των διπλωμάτων ευρεσιτεχνίας, τα οποία θα προστατεύουν τους δημιουργούς και τα αναδυόμενα πρότυπα δημιουργίας από εκβιασμούς και κατάχρηση δικαίου·

41. χαιρετίζει τις πρόσφατες πρωτοβουλίες που ανέλαβε η Επιτροπή σχετικά με την ανοικτή πρόσβαση με στόχο την προώθηση της διάδοσης των επιστημονικών γνώσεων·

42. καλεί την Επιτροπή και τα κράτη μέλη να εξασφαλίσουν ότι οι κοινοί κανόνες σχετικά με την κατοχύρωση με διπλώματα ευρεσιτεχνίας είναι κατάλληλοι για τις συνθήκες που επικρατούν σε κάθε επιμέρους κλάδο·

43. καλεί την Επιτροπή και τα κράτη μέλη, στο πλαίσιο του νέου κοινοτικού διπλώματος ευρεσιτεχνίας, να υποβάλουν προτάσεις σχετικά με τους τρόπους κατάργησης των διπλωμάτων ευρεσιτεχνίας με ασήμαντα αντικείμενα και των λεγόμενων "κοιμωμένων διπλωμάτων ευρεσιτεχνίας"·

44. καλεί την Επιτροπή, σε συνεργασία με τους ευρωπαϊκούς οργανισμούς τυποποίησης, να αυξήσει τον ρυθμό ευρωπαϊκής τυποποίησης και να αξιοποιήσει τα ήδη υφιστάμενα πρότυπα·

45. είναι πεπεισμένο ότι η ταχύτερη θέσπιση διαλειτουργικών ευρωπαϊκών προτύπων θα συμβάλει στη στήριξη της ανάπτυξης αγορών-οδηγών ιδίως στις υπηρεσίες και στους τομείς υψηλής τεχνολογίας και θα συνεισφέρει στην εφαρμογή τους σε παγκόσμιο επίπεδο, φέρνοντας έτσι τις ευρωπαϊκές επιχειρήσεις σε πλεονεκτική θέση έναντι άλλων επιχειρήσεων που δρουν στην παγκόσμια αγορά·

46. καλεί τα κράτη μέλη να προωθήσουν μεθόδους αναζήτησης συναίνεσης σχετικά με τα ευρωπαϊκά πρότυπα και τις προδιαγραφές, λαμβάνοντας υπόψη το γεγονός ότι η ταχύτητα στην εξεύρεση συναίνεσης αποτελεί στοιχείο αποφασιστικής σημασίας για την εύρυθμη λειτουργία της εσωτερικής αγοράς της ΕΕ, το διασυνοριακό εμπόριο και συνεπώς την απόδοση των επενδύσεων των εταιρειών σε έρευνα και καινοτομία·

47. καλεί την Επιτροπή να ενθαρρύνει όχι μόνο τη θέσπιση αλλά και την εφαρμογή ευρωπαϊκών προτύπων, ιδίως μεταδίδοντάς τα με απλό τρόπο στις μικρές και μεσαίες επιχειρήσεις· πιστεύει ότι τα εγχειρίδια και οι επεξηγηματικές διαδικασίες πρέπει να είναι διαθέσιμα σε όλες τις επίσημες γλώσσες της ΕΕ·

48. χαιρετίζει τη συνεργασία της Ευρωπαϊκής Ένωσης με τους παγκόσμιους ρυθμιστικούς φορείς και αναμένει την ταχεία και αποτελεσματική ανάδειξη τεχνικών καινοτομιών μέσω της τυποποίησης·

49. είναι της γνώμης ότι ο κατακερματισμός των προτύπων σε παγκόσμια κλίμακα δεν είναι επιθυμητός· συνιστά στην Επιτροπή, τα κράτη μέλη και τους διάφορους ευρωπαϊκούς και διεθνείς φορείς τυποποίησης να εξετάσουν μία προσέγγιση διεθνούς προσανατολισμού όποτε είναι δυνατόν κατά τη θέσπιση νέων προτύπων·

50. υπενθυμίζει τον ορισμό των ανοικτών προτύπων που ενέκρινε η Επιτροπή σύμφωνα με τον οποίο (i) το πρότυπο εγκρίνεται και θα διαφυλάσσεται από μη κερδοσκοπικό οργανισμό, η δε επεξεργασία του στη συνέχεια επιτελείται στη βάση ανοιχτής διαδικασίας λήψης αποφάσεως διαθέσιμης σε όλα τα ενδιαφερόμενα μέρη· (ii) το πρότυπο δημοσιεύεται και το έγγραφο προδιαγραφών προτύπου διατίθεται είτε δωρεάν είτε έναντι συμβολικού ποσού· (iii) τα πνευματικά δικαιώματα δηλ. τα πιθανά διπλώματα ευρεσιτεχνίας του προτύπου ή μερών αυτού διατίθενται αμετακλήτως ατελώς·

51. συμφωνεί με την Επιτροπή στην ανάλυσή της σύμφωνα με την οποία η "πολιτική cluster" (σύμπραξη) αποτελεί σημαντικό τμήμα των πολιτικών καινοτομίας των κρατών μελών και ζητεί από τους ενεχόμενους φορείς, ειδικότερα σε περιφερειακό και τοπικό επίπεδο να ενισχύουν τις συμπράξεις, καθώς και τα κέντρα καινοτομίας και τεχνολογίας, στα αστικά κέντρα και την ύπαιθρο κατά τρόπον ώστε να μπορεί να υπάρξει ισορροπία μεταξύ των διαφόρων περιφερειών· ενθαρρύνει τα κράτη μέλη να προωθήσουν στο έδαφός τους τις λεγόμενες "εξειδικευμένες περιφέρειες γνώσης" και τα συμπλέγματα φορέων (clusters), καθώς και την πανευρωπαϊκή και διασυνοριακή συνεργασία, και να προαγάγουν επίσης τη συνεργασία με εμπειρογνώμονες τρίτων χωρών· υπογραμμίζει στο πλαίσιο αυτό τη σημασία δημιουργίας συστημάτων διακυβέρνησης έτσι ώστε να βελτιωθεί η συνεργασία μεταξύ διαφόρων φορέων σε μια σύμπραξη και ζητεί οι συμπράξεις να κατευθύνονται επίσης σε διασυνοριακές δραστηριότητες, αξιοποιώντας κυρίως την πείρα των ευρωπεριοχών, που διαθέτουν καθιερωμένες διασυνοριακές δομές και κοινωνικά δίκτυα· θεωρεί ότι, στο πλαίσιο αυτό, θα μπορούσε να ζητηθεί η γνώμη και η συμμετοχή των συμπράξεων και των κεντρικών οργανώσεων Eureka·

52. σημειώνει την πρωτοβουλία της Επιτροπής των Περιφερειών σχετικά με τη διαδικτύωση των περιφερειών που δημιουργούν μια "διαδραστική πλατφόρμα εδαφικών κοινοτήτων", με σκοπό τη σύγκριση και την ανταλλαγή εμπειριών όσον αφορά την υλοποίηση της στρατηγικής της Λισαβόνας·

53. καλεί την Επιτροπή να παρακολουθεί τις διαδικασίες καινοτομίας στις περιφέρειες και να αναπτύξει κοινούς δείκτες καινοτομίας σε ολόκληρη την ΕΕ οι οποίοι θα καταδεικνύουν καλύτερα την προθυμία των κρατών μελών και των περιφερειών για καινοτομία·

54. προτρέπει τα κράτη μέλη να ενισχύσουν ενεργά την παρουσία της επιστημονικής σταδιοδρομίας, προωθώντας υφιστάμενα κίνητρα και βραβεία όπως το "Descartes", το "Αριστοτέλης" και τα βραβεία νέου επιστήμονα και προσφέροντας ελκυστικούς όρους με στόχο να προσελκύσουν τους ευφυέστερους και πλέον καινοτόμους επιστήμονες στην Ευρώπη·

55. καλεί την Επιτροπή, τα κράτη μέλη και τις περιφερειακές αρχές να θεσπίσουν εθνικά και ευρωπαϊκά βραβεία καινοτομίας και να τα καταστήσουν γνωστά στους πολίτες·

56. θεωρεί ότι για να εξασφαλισθεί η ευρύτερη δημόσια αποδοχή των αγαθών και υπηρεσιών που είναι καρπός της έρευνας, απαιτούνται κατάλληλοι μηχανισμοί προστασίας των καταναλωτών για να βελτιωθεί ο βαθμός εμπιστοσύνης και ο βαθμός ασφάλειας·

57. επισημαίνει ότι η καινοτομία αποτελεί μέσο για τη βελτίωση της ζωής των πολιτών της ΕΕ και όχι αυτοσκοπό· φρονεί ότι, για τον λόγο αυτό, ο ανταγωνισμός και η απελευθέρωση προϊόντων και υπηρεσιών βοηθούν μεν στην επίτευξη του στόχου της καινοτομίας αλλά θα πρέπει να συνοδεύονται από μέτρα ελέγχου και προστασίας των πολιτών, όπου αυτό δικαιολογείται από το δημόσιο συμφέρον·

58. θεωρεί ότι οι δραστηριότητες στον τομέα της καινοτομίας θα πρέπει να συνοδεύονται καλύτερα από ενημερωτικές εκστρατείες και υπογραμμίζει την ανάγκη να ανταλλάσσονται οι πληροφορίες που αποκτώνται από ολοκληρωμένα σχέδια· συνιστά, ταυτόχρονα, να αντλούνται διδάγματα από εσφαλμένες διαδικασίες που ακολουθήθηκαν σε αποτυχημένα προγράμματα και να αποθαρρύνονται παρεμφερείς εσφαλμένες πρακτικές σε άλλες περιοχές της ΕΕ·

59. καλεί την Επιτροπή, τα κράτη μέλη, τις περιφερειακές και τοπικές αρχές να εξασφαλίσουν την καθολική πρόσβαση στην εργασία που βασίζεται στην πληροφόρηση και στην επικοινωνιακή τεχνολογία, προκειμένου να διευκολυνθεί γενικότερα η ηλεκτρονική εκπαίδευση και η ηλεκτρονική εργασία·

60. αναθέτει τον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, καθώς και στα κοινοβούλια και στις κυβερνήσεις των κρατών μελών.

[1] ΕΕ L 205 της 6.8.2005, σ. 28.

[2] ΕΕ L 205 της 6.8.2005, σ. 21.

[3] ΕΕ L 412 της 30.12.2006, σ. 1.

[4] ΕΕ L 310 της 9.11.2006, σ. 15.

[5] ΕΕ C 323 της 30.12.2006, σ. 1.

[6] Κείμενα που εγκρίθηκαν, P6_TA(2006)0301.

[7] Κείμενα που εγκρίθηκαν, P6_TA(2006)0416.

[8] ΕΕ C 291 Ε της 30.11.2006, σ. 321.

[9] Κείμενα που εγκρίθηκαν, P6_TA(2007)0184.

[10] ΕΕ L 376 της 27.12.2006, σ. 36.

--------------------------------------------------